
			Tòme Primièr


			Lo libre, l’ai acabat. E d’unis que l’an aimat me vénon far vistalha. Vòlon conéisser los detalhs interessants de ma vida. Mas quina decepcion per elis quand lor disi qu’ai pas res fach de tot çò que s’esperàvan. De vertut granda, cresi pas d’aver la mendra, e mos vicis son pas res pus que de defauts comuns al possible. Quant a las femnas, e mai foguèsson pas estadas absentas, an pas trevat de contunh lo fil de mon existéncia.


			Ai trenta ans. A Anadarcò dont sortiguèri pas qu’un còp per anar veire un cosin a Saradancò, lo mond, abans lo libre, me disiá « l’òme tranquil » o lo « filosòf ». I aviá dins aquel biais de parlar una punta de mesprètz. E çaquelà, avián rason. D’aquel temps ençà, per tant que tafure dins la mieuna memòria, vesi pas res en fòra d’incidents tèunes que fan la trama de totas las vidas.


			O me cal confessar : soi un Ogdú sens istòria. Mos conteirals son talament estonats d’aver un escrivan a posita que se màinan pas que soi çò que se ditz un mediòcre. O se’n vòlon pas mainar perque aquela descobèrta los frustrariá. Los vielhs s’acomodarián volontièr del retorn al temps d’abans lo libre. Mas pas los joves. Es per aquò qu’a tota fòrça es absoludament necessari que siá un engèni. O cal per lor equilibri, per lor santat mentala, e per la logica de las causas. Atal soi d’arrèu mitralhat de tota mena de questions sus la vida, l’amor, la mòrt. Que siá un conformista, un òme que vòl pas res cambiar, o vòlon pas brica saber. E quand, per onestetat, lor escutli la vertat, la recébon coma un paradòxe ; dins mos prepauses mai banals, véson totjorn un quicomet de corrosiu.


			Soi pas tanpauc un potz de sapiénça perque, a l’escòla, i demorèri pas longtemps. Mon paire, un pichòt emplegat al servici dels Ogàs, aviá pas los mejans de me pagar d’estudis e çò que sabi lo reglanèri subretot per òrta e per carrièras, a l’escòla de la natura e de la cacibralha. Mas coneissenças istoricas, ne fau aviat lo torn. Sabi que, bèl temps a, lo mieu país se governèt tot sol, mas que de temps ençà, èra estat esquartairat per unis vesins totpoderoses. Lo tròç que se capita amont a l’aversenc, aquò’s Magalona que se lo gardèt ; lo centre revenguèt als Azcans e, quant al sud, que sos palmareses e sas iranjariás ondéjan sus las còlas al torn d’Anadarcò, que n’es coma l’embonilh, foguèt integrat a l’impèri immens dels nomadas ogàs, coma n’avenguèt de mantun autre terrador situat en bordura de l’estepa. Rèsta, en mai de tot aquò, lo petit estat feudal de Uashità, tot arremicolat entre los acrins de la montanha. Sobreviu mièg tolerat, mièg oblidat, coma una estranha anomalia e rodejat de tota part per las tèrras d’empèri.


			Ma província a ieu, aquò’s lo sud, Anadarcò. Es aquí que nasquèri e que venguèri bèl ; es aquí que ramosèri las primièras plegas de mos sovenirs. Per orisont, alevat del costat que davala cap a la ribièra del Shi-Avé, ai pas jamai agut que las montanhas que se dréçan coma d’atauts blancs e blaus, roges a còps, cap al cèl cerulenc, e que lors darrièrs contrafòrts, coma una marrega giganta, se venián barrejar amb los avets, los palmièrs, los irangièrs, sens oblidar los ishtars benesits dels dieus que s’asàtan a totes los terrens. De la vila, ne coneissi los pargues ont m’escasiá d’anar landrinar, los quartièrs paures saturats de cridals e d’odors, los quartièrs nòbles negats dins la verdura, las carrièras òrbas, los palaisses, las muralhas, lo lac Menguià, l’infinitat de terrassas e d’escalièrs, las quitas roïnas ont nosautres los mainatges anàvem jogar o nos amagar. Tot aquò, beutat, lajor, cridadissa, silenci, saviesa e folor, estupre e santetat, tot aquò èra Anadarcò.


			I aviá tanben la garnison ogà. Foguèsson pas estadas tan pesugas las talhas e las capitacions, nos seriam a pena mainats de la preséncia d’aqueles forestièrs que semblàvan viure a caval e se separar pas jamai de lor sabre recorbat. Èran pas gaire nombroses. En defòra de la gàrdia personala del governador, que lor màger prètzfach èra de far lo passacarrièra per las avengudas solelhosas, o de luènh en luènh, de menar qualque raubaire a las forcas o a l’espillòri, los vesiam a pena per la vila o pels camins d’alentorn. Demoràvan dins lors fortins e lors bastions, a chimar tristament o a engrunar de cantas de l’adrech. Lor arribava tanben d’anar caçar lo lèu o l’egon salvatge pels renvèrses boscats de la montanha. Alara los pastres e las pastressas los defugián perque dins aqueles moments se podián cambiar en bèstias feròças e venir pièger que la feràmia.


			Aquò’s la milícia supletiva ogdú que s’encarga de la màger part de las accions de polícia. Son tanben de mond d’en cò nòstre que percébon las talhas mentre que la justícia ordinària es renduda pels cònsols. Vai solet que se tala o tala partida es pas satisfacha del jutjament, ne pòt totjorn apelar a la justícia del Iang mas aquel apèl còsta car per un resultat alleatòri. Lo Iang, per tot poderós que siá, a tendéncia, aquò se sap, a favorisar los planhents rics al detriment dels paures.


			Vertat es que i a qualques fonccionaris ogàs escampilhats pel país, mas demòran dins de gròs ostalasses plan fresquets, plan tornejats de parets d’ont sòrton pas que per anar escorsar lo pòrc singlar o lo cèrvi, o presidir qualque taulejada de notables. Oblídan pas jamai lo Krank immens, que ramosa, çò díson, mai de dètz mila tendas e ont tot es pas que bruches, fèstas, tornègs, rambalhs, manipòlis. Quand son nomenats, Anadarcò los recèp amb indiferéncia, en los laissant s’acasir dins lo palais grand ont, dins lo perfum dels cades, la noléncia dels ishtars, la fragància subtila dels eucaliptús, se dormísson per la durada del sojorn. Arriba qu’al tèrme d’una jornada calorenta, se n’ànen, coma lo savi Giulac, lo mieu amic, soscar suls marges del lac Menguià manjat per la nimfa, ont plantas e estatuas sembla que sián de connivéncia amb los poètas. Aquí, las doas lunas d’Iskèr se desamàgan davant l’ora del trescòl e lors rebats d’argent e d’aur s’entremésclan amb los del solelh-colc, en daissant sus las aigas un reflam duradís.


			En cò nòstre, lentas son las oras benlèu perque son pas picadas al relòtge de l’istòria. Coma las aglas suls acrins del Mouarà lo temps i es quasiment immobil, e, se bolega, es per far sonque una reveréncia a la Mòrt. L’istòria dels Ogdús es oblidada e aquò’s la genealogia que ne ten lòc : genealogia dels clans e de las familhas, portaire d’estranges fremiments. Durant las fèstas funeràrias que son de mai en mai longas, l’ambient es coma trebolat per de preséncias furtivas que sémblan virar la farandòla al torn de la Mòrt peleta. Preséncia dels mòrts longament evocats mas preséncia tanben o rapèl vergonhós de lors fachas...


			Quand lo ser, a l’aubèrga o dins l’abitarèla, s’escai que de trobaires caminaires o de mercandièrs parlufièrs cóntan las fòlas escorregudas dels guerrejaires ogàs montats sus lors pichons egons (1) espelofits, l’istòria sembla pas de creire e la màger part de l’assisténcia la ten per legendària. Cadun crei, o fa semblant, que las causas son totjorn estadas coma son, a quicòm prèp. E i a un fach que confirma la cresença populara : a Anadarcò se passa pas jamai res e, se i vesèm d’egons entre pauc e mens, coma dins las cantas epicas, fan pas que landrejar de long dels prats, portar de mercadièrs e de mètges o brostilhar l’erbum dels camins.


			Nòstra societat, se l’istòria oficiala li fa sofracha, es, per contra, plena de contaralhas. La part de realitat que i caup es de mal chifrar encara que me pense dins ma pèl que deu èstre nulla. Los darrièrs savis, per exemple, que subrevívon dins nòstres temples arroinats, isolats dins la montanha, àiman parlar a qui los vòl escotar de las visitas fachas sus Iskèr per un pòble vengut del cèl. Mitologia, sens cap de dobte, o mit compensatòri. Ieu sorrisi de totas aquelas petòfias dignes dels tempses ancians e insosteniblas fàcia a la sciéncia de uèi.


			Aquela istòria mitica es praquò claufida de precisions e de donadas coma se lo cronicaire aguèsse verificat a bèls uèlhs vesent, tot çò que rapòrta. Escriu atal qu’aqueles òmes aluts serián venguts de la planeta Gè que se capitariá, segon el, a l’avalida, a l’autre extrem de l’espaci. Coma qual diriá, dins lo domeni dels dieus. Una bèla galejada.


			E puèi que ne soi a me confessar tanplan pòdi parlar d’aquela sembla-ligason qu’aguèri amb Andiad Lebcà, la filha del perceptor general. Nos sèm encontrats e tornat veire dos o tres còps sus la riba del lac Menguià e tot s’acabèt quand lo paire me faguèt compréner qu’aviái pas ni fortuna ni avenir.


			Aquela peripècia èra per ieu un sovenir, un remembre pichinèl, escassapenas un amarum. Aquel revèrs sentimental, al lòc de me far limpar dins lo desan, aviá, al sens contra, mercat una virada dins mon existéncia. Pr’amor de me demostrar que mon equilibri èra pas tributari del bon voler d’una femna, m’èri botat a escriure. Foguèt primièr per me desconflar, per far passar sul pergamin çò qu’auriá pogut trebolar mos sòmis. Una confession secrèta, se volètz. Mas me mainèri lèu que la confession se mudava en una mena de falsa autobiografia. Tot comptat e rebatut, tre confessar lo pauc qu’aviái fach o pensat, me metèri a confessar o a dire çò qu’auriái pogut o benlèu volgut far. Aquel exercici — perque ne foguèt un a la començança — l’escriguèri dins l’armoniosa lenga ogà que, dins sas finesas, la mestrejavi finalament plan melhor que l’ogdú qu’èra çaquelà mon idiòma mairal.


			Aviái lo vag espèr de me faire un nom o un escais-nom dins la literatura e — qual sap ? — de me far invitar, coma aquò s’èra encapitat mai d’un còp amb de trobaires de valor, dins lo grand Krank de las dètz mila tendas. Sabiái que cada dos ans, la sanflorada dels romancièrs e dels poètas lai se recampava, davant la noblesa e los guerrejaires reunits, per las grandas justas poeticas imperialas. L’elèit de totes los pòbles de l’empèri i se gandissiá e aquò’s en ogà que cadun i escalcissiá sa pensada o i mostrava son saber-far. Mon manuscrit aviá per títol Istòria imaginària del pòble ogdú (2). L’aviái escrit coma o ai dit un pauc per me deslanhar mas tanben, tot compte fach, dins una amira altruïsta. Voliái qu’aquel recit serviguèsse un drin de consolament a mos conteirals que vivián en marge de lor istòria reala que lo Poder lor aviá confiscat, lor voliái far present d’una istòria somiada e versemblanta. Una mena de dròga, o cal ben dire, que los rendiá artificialament a l’istòria.


			L’imprimatur del governador ogà, l’aviái aisidament obtengut. Ilcà Iang fisava de contunh a qual lo voliá entendre que seriá prèst a encoratjar l’enaurament de la literatura per pauc que li demandèsson son apèu. Lo títol de mon obratge lo faguèt un pauc trastejar :


			« — Lo subjècte qu’avètz causit m’embèstia, çò me faguèt. Agradarà pas a nòstre emperaire... Confessatz que l’idèa es subversiva… ».


			Ja me vesiái rebutat quand lo potentat brandiguèt una campaneta. Sul pic, una mena d’intendent espeliguèt de darrèr una granda cortina e, en se clinant, esperèt que lo mèstre parlèsse :


			« — Fai-me venir còpsec la tota bèla Geregèn ».


			Mentre que l’òme sortiá a preissas, lo governador me faguèt :


			« — La tota bèla Geregèn es nòstra favorita. Es d’origina ogdú. Naturalament ne pòdi dispausar coma vòli : es un objècte. Malgrat aquò, mon bon plaser seriá de la sedusir puslèu que de la forçar... ». 


			Èri un pauc desvariat per aquel discors e vesiái pas ont ne voliá arribar. Agèri pas lo léser de far de suposicions perque la cortina s’entredubriguèt e una jove femna encantarèla, vestida de vèls leugièrs e de pèrlas dont lo tindament constant atissava los senses, s’avancèt e nos saludèt ceremoniosament.


			« — As aquí, ma tota bèla, li faguèt Ilcà Iang, un de nòstres novèls amics. Li mostrarai, coma se deu, nòstre pargue, nòstre pesquièr e nòstra coleccion de terralhas ancianas. Mas, per començar, li ai volgut mostrar la flor de nòstre arèm ».


			Las arcanetas montèron a las gautas de la jove que respondèt :


			« — Nòstre mèstre es tròp bon. Soi pas que son umila sirventa ».


			E lo Iang de li rebecar :


			« — Sès lo joièl de ma cort e ta beutat es coma un grand calelh que esclaresís las oras sornas. Rejonh ara tos apartaments ».


			La filha sortiguèt e damoravi silenciós. Lo senhor tornèt prene la paraula :


			« — Ja soi un òme urós de possedir aquela fada mas aimariái que sa docilitat se mudèsse en amor vertadièr.


			— Te compreni, ò Iang.


			— Tu pòdes èstre l’auxiliari de ma cortesiá… ».


			Començavi de comprene.


			« — Lo cèl m’a pas donat lo don de la poësia e me vòli pas ridiculisar en escriguent de tròbas pietadosas. Fai-me de poèmas per Geregèn e te doni sul pic l’imprimatur, quins que sián per ieu los riscs encorreguts ».


			Es atal que mon libre — o « lo libre » coma díson ara mos compatriòtas — foguèt acceptat. D’arrèu, d’una sola estirada, me gandiguèri en çò d’Iloèn, l’estampaire d’Anadarcò, que damorava dins lo vièlh quartièr d’Alcalà. Tombèt qu’aviá léser a aquel moment, e que legiguèt lo manuscrit d’ausida. Faguèt aquò conscienciosament, sens preissa. Me remembri qu’aquò se passèt dins sa cortanèla rodejada d’irangièrs. Ausissiái solament lo cascalhament alunhat d’unis aucèls e lo rajòl entintainant d’una font vesina. Pus prèp de ieu, mon inconscient puslèu que mon esperit, enregistrava lo crical regular de son dit virant los fuèlhs. Quand acabèt, èrem a boca de nuèit e me diguèt en me meissent un refrescament dins un gòt de veire espés :


			« — Deman, ne comenci la composicion ».


			Lo sol avejaire discordant, tocant mon libre, emanèt de mon amic Msilcòc, escaisnomat l’escriba. Aquel òme, letraferit e poëta, veniá de far mèuca a un examèn administratiu e, per se ganhar lavida, donava de corses de literatura. Coma nos passejàvem de long de l’avenguda del Cèl, bordada d’ishtars, me diguèt en ogdú :


			« — Quina idèia curiosa d’aver compausat un libre parièr ! Se restaca pas a nada tradicion coneguda de la literatura ogà e, dins aquelas condicions, es pas pensable que pòsca interessar qui que siá, me sembla del tot impossible que servisca tos interèsses. Se pòt que te talhes una petita gloriòla provinciala aicí, a Anadarcò, mas aquò anirà pas al delà. Oblides pas que los literators que rodéjan lo grand Iang dels Ogàs son plegats a totas las subtilitats de la retorica... Francament, as pas la mendra possibilitat de los petar. E mai i a pus grèu qu’aquò. Deuriás saber qu’un roman, per tant descabestrat que foguèsse, se deu totjorn apevar sus un pauc de realitat. Alara diga-me se i a la mendra brina de realisme dins ton raconte. Ieu te respondi d’ausida : non, n’i a pas cap.


			Tot es pas que vanas soscadissas, istòrias sens ges de rapòrt ambe los pensaments del pòble. Agèsses volgut capitar e meritar las onors del Krank, t’auriá calgut contar quicòm coma « Los amors de la princessa Ogà » (3), aquel subrebèl raconte filosofic ont aprenèm los dobtes metafisics e los erraments d’aquel sabi que fugiguèt lo baralh del Krank per se recaptar dins los sèrres… ».


			Msilcòc charrèt longtemps atal e èrem arribats, a fòrça de caminar, suls bòrds del lac Menguià. Fasiá encara calimàs e sus la pèl de l’aiga, i aviá de nimfas a redòls. Una odor entestanta montava dels massises e lo solelh colc acaptava l’arbrum d’un saile daurat.


			Benlèu que tot comencèt a aquel moment. Quand fau aquesta remèrca, es per me plaçar dins l’optica d’un observaire exterior, botem — preni per cas — un d’aqueles òmes volaires que son sensats venir de la planeta Gè e que de nosautres conéisson pas que los eveniments vesedors tals coma una revòlta, un incendi o una famina.


			Benlèu qu’a la vertat tot comencèt plan abans e qu’aquel temps immobil que raja dins nosautres coma la cauma de l’estiu aviá finit per saturar las pèiras, las aigas e lo quite fuòc que nos escaudurava, al punt de’n tresvirar lo balanç e de far que quicòm deguèsse arribar. Benlèu que las trèvas que limpàvan de nuòch per las carrièras d’Anadarcò avián començat de cambiar ? Benlèu ben que los dieus, foguèsse lo Cèl dels Ogàs o l’Orencà dels Ogdús, èran alassats de l’òrdre ancian ? Avalisca lo que o poiriá dire !


			Èra donc l’ora mai doça suls marges del lac Menguià. Los ocioses començàvan de se n’anar. Es alara qu’un jovent, un Ogdú segurament, e mai parlèsse en ogà, nos enfacièt :


			« — Ai crompat vòstre libre, mèstre, me faguèt en se clinant ceremoniosament, e vos ai volgut benastrugar per vòstra coneissença prigonda de las causas.


			— Mas qu’entendètz per coneissença prigonda ? li rebequèri en me pensant que se trachava d’una pura flaunhardariá.


			— Respondrai sonque per una citacion, faguèt lo jovent. Vòstre segond capítol comença atal : « Dins los barris d’Anadarcò, mentre que dempuèi de sègles la lenga nòbla èra l’ogà, i aguèt un jorn un òme que l’idèia bauja d’escriure dins la lenga de la carrièra li venguèt. Se botèt a dire la sieuna vida dins la parladura dels mulatièrs èbris de solelh, dels nauquièrs rufeloses del Shi-avé e de la Serena… ».


			— Perqué aquela precaucion oratòria ? demandèt lo savi Giulac fòrt interessat.


			Lo jovent respondèt d’un ton afric :


			« — Perque aquel pèc, aquel candidat al suicidi o a la pauretat, aquel òme qu’escriu en ogdú, existís ! »


			Lo dròlle trantalhèt una pausa puèi ajustèt :


			« — Soi aquel òme. Ai escrit de poèmas en ogdú qu’amagavi vergonhosament dins lo còfre de l’ostal. Despuèi, ai legit lo vòstre libre e ai comprés que çò que preniái per una audàcia o una folor èra de fach una necessitat ».


			Me soveni qu’a aquel moment, agèri tot d’una la sentida que viviái una copadura com un montanhòl que trempassa un acrin e se trapa subran de l’autre bòrd de l’aigavèrs. Èri ieu aquel montanhòl e, sens aver pujat ni bolegat, veniái de passar de l’ubac a l’adrech.


			Lo jove, interpretant a bon drech anar mon silenci per una aprobacion, ajustèt :


			« — Me’n vau tornarmai escriure. Mai que jamai. Ai qualques amics de mon temps que s’acàmpan de còps que i a en çò mieu per charrar e contar de legendas vièlhas. Quand fa freg, fasèm la ròda al torn de la brasièra e escotam lo contaire en nos caufant. Se los buti un pauc, escriuran en ogdú tot çò que véson dins lo fuòc e totas aquelas legendas que son al tresfons de nosautres coma lo les al fons del riu ».


			Lo savi Giulac èra desconcertat. Me quitèt en me diguent :


			« — Aquelas aigas verdosas que temptam cada serada, sens jamai capitar, de ne reténer lo reflam, èran per ieu lo simbòl del pòble nòstre totjorn esbleugit, totjorn afamat, mas totjorn frustrat, totjorn vodat a la nuèit. Benlèu que me soi laissat enganar per l’immobilitat aparenta de las causas, pel balanç adormeire de las letanias del cèl, per la rufa perennitat de la pèira... Amic, caldrà que me prèstes aquel libre ».


			Sus aquelas paraulas, daissèri lo savi Giulac e me racaptèri dins mon ostalet de las parets encaucidas. Una autra suspresa lai m’esperava. Iloèn l’estampaire èra assetat dins lo casal qu’aviái al darrièr de mon ostal. Aviá sautada la paret bassa e mastegava una frucha d’ishtar.


			« — Ai pas pogut resistir al desir qu’aviái de vos parlar d’una causòta que me tròta pel sicap, faguèt.


			— Parlatz, alavetz.


			— Aicí : arser legiguèri lo vòstre libre de cap a cima e una idèia me venguèt ».


			Iloèn trastejava avant de parlar coma se crenhèsse de dire una asenada.


			« — Soi curiós de saber, li faguèri cortesament.


			— Bon, vuègi la biaça, diguèt, quitament se çò que vos vau dire vos sembla ridicul. Perqué fariam pas dins la realitat çò que racontatz ambe tant de gaubi dins lo capítol II... ?


			— Avalisca ! volètz parlar d’un jornal ogdú ? »


			Agitèt lo cap en signe d’aprobacion.


			« — E mai n’ai trobat lo títol, diguèt. L’apelariam simplament Giu (4). Qué ne disètz ? »


			Prenguèri un sèti.


			« — Cresètz donc, mon car Iloèn, que lo governador nos balharà son autorisacion ? »


			Iloèn soriguèt escassapenas.


			« — I a doas possibilitats : l’autorisacion, nos la balha en cresent que sèm venguts bauges e que nos anam petar lo morre ; o la vòl pas balhar e alavetz nos’n passarem.


			— Un jornal clandestin ? »


			Èra coma se, sul pic, un abís se foguèsse dubèrt al davant de ieu. Sentiguèri d’un còp que lo temps estadís del lac Menguià preniá una novèla brivada e que los eveniments plan planeta, sens tust ni bust, amb una logica perfèita, començàvan de s’enregar. Quin libre aviái escrit ? Aviái descadenadas de fòrças que n’èri pas mai lo mèstre ?


			Una sorda inquietud, coma una fèbre, me passèt pel rastèl e una curiositat inconfessabla, virada cap a l’avenir, li faguèt rampèl. Mas Iloèn ja respondiá :


			« — Clandestin ? Perqué non ? Se, al pòble ogdú, li parlam la sieuna lenga, non solament segon la letra, mas tanben segon son èime, fatalament...»


			E çaquelà, l’autorisacion, lo governador la nos balhèt. Ilcà Iang non èra pas un nèci, ni mai un idealista. Èra, al sens contra, romput a totes los manipòlis e a totas las finassariás de la politica. Es evident que l’actitud mai logica del Iang seriá estat de refusar de donar son aval a una entrepresa tan perilhosa. A el, pr’aquò, li fasiá gaug de rasonar en tota causa coma al jòc d’escacs. En lòc de butar bèstiament en abans un Soldat, estimava mai de desplaçar la Dòna o la Tor en se demandant ansiosament çò qu’aquel jogatge li portariá.


			Dins lo cas del jornal, lo potentat preniá qualques riscs mas, al meteis temps, calculava golardament los efèctes luènhs de son ardidesa. Ne tirariá d’en primièr, çò pensava, un avantatge cultural per son pòble. Estimava, d’efècte, que la lenga ogdú, lenga d’esclaus, coma o chuchutava en privat, seriá incapabla d’exprimir las finesas de la pensada, subretot dins lo domeni de la filosofia :


			« — La poësia — fisava a sos intimes — aquò rai ! aqueles ensomiaires se’n pòdon desempetegar... mas las nautas disquisicions, los revirals de l’analisi e de la sintèsi, tot aquò lor es interdich. Es per aquò que tornaran emplegar la lenga ogà solets ».


			Lo governador sabiá çaquelà que i aviá una infima possibilitat per qu’aquela fòla entrepresa capitèsse. Dins aquel cas caldriá jogar menut. Lo Iang sabiá que, tard o d’ora, aquel pòble, que los trobaires li aurián tornat son arma, ne vendriá a soscar d’unitat e de sobeiranetat. La situacion vendriá alara perilhosa que perilhosa mas l’ogà, dins aquel cas extrèm, se gardava una carta en resèrva. Se pausariá en aparaire de l’etnia ogdú esquartairada e daissariá de guerrejaires, pas tròp nombroses, passar las montanhas cap al nòrd ont anirián escarraunhar e tastejar las defensas azcanas. Atal, sauriá se l’enemic èra encara redobtabla e se poiriá declarar inocent coma un nen que ven de nàisser.


			%


			Lo jornal espeliguèt. Son influéncia foguèt immediata e immensa, fòrça mai importanta que la qu’èra anonciada dins mon libre. Ilcà Iang ne foguèt un pauc entaïnat mai que mai quand una estafeta li anoncièt qu’èra mandat a paréisser davant lo Cò-Iang, lo Iang dels Iangs, capmèstre de totes los ogàs e de totes los pòbles tributaris, dins lo sieu Krank de l’estèpa, ont dètz milas tendas se quilhàvan.


			Ilcà Iang faguèt sos bagatges, e anoncièt a sas gents que, al melhor, tornariá d’aquí a un mes, e al piéger, jamai pus.


			L’inquietud l’abandonèt pas jamai mentre que traversèt las planuras. Parlava pauc. Jos lo solelh calorent o pendent los sobtes aigacis, agachava los cavalièrs de l’escòrta que, mornaroses, clinats sus las còimas dels egons, escalàvan coma de somnambuls una montilha après una autra montilha. E el meteis, agafat d’aquela sòm endemica dels grans viatges, escarcalhava los uèlhs per se persuadir que viviá e pensava alavetz a sas femnas, a la vida facila que menava a Anadarcò al bèl mitan d’una populacion pacifica e de casals plan solombrats.


			Aprèp lo desèrt, al cap d’una setmana, li calguèt traversar lo campament grand coma dètz vilas e dont cada tenda s’asondava de riquesas. Una part de son èime se regaudissiá de tornar trobar las còrdas tibadas e los egons fèrs de son enfantum ; una autra planhiá lo miralh sens fons del lac Menguià e mai las vals clusas ennevadas del Mouarà que son aitant de lòcas que ménan cap al cèl.


			La tenda imperiala, rodejada d’una dobla ròda de targaires immobils, se dreiçava al centre del campament e sos abòrds èran animats per un trafèc que demingava pas que la nuèit. Los soldats, los mercadièrs, los espias, las flandrinejairas, las cortesanas, tot aquel monde se quichava, e d’aquel groüm montàvan de crits, de plors, de rires, de musicas, d’endilhaments, un tarabust dels mila diables...


			Ilcà Iang s’avancèt cap al centenièr de servici e li parèt lo sieu passavant. L’òme sortiguèt e, un pauc après, tornèt espelir :


			« — L’emperaire vos espèra, diguèt. Venètz ! »


			La tenda imperiala èra comola de dignitaris e de cortesans e çò qu’estonava, èra la mescladissa desconcertanta de luxe e de salvatjariá. De l’estèpa los capiòls n’avián gardat l’essencial : lo capulet de pèl de boc, lo long mantèl rossèl dels revèrses de pelissa, las bòtas de cuèr onchada de grais e munidas d’esperons longasses. Mas a tot aquò aqueles senhors avián subrajustat totas las jòias qu’avián raubadas als quatre cantons de l’univèrs : colars, anèls, blocas plan obradas, èlms de metal escrincelat, espasas d’aparat e dagas incrustadas de diamants e tantas causas encara...


			I agèt una trompetada e un precon ricament vestit cridèt son nom. Lo governador, braces en abans segon la costuma de l’estèpa, s’acerquèt de la grandcadièra imperiala. Quand ne foguèt pus qu’a qualques cambadas, se botèt de genolhons e puèi se tornèt quilhar en relevant lo cap lentament. Se trobèt cap e cap amb lo Cò-Iang. Aquel èra un òme magrinèl, d’aspècte un pauc malautís. Lo mantèl cremesin que lo sailava tot lo fasiá paréisser encara mai palle e estequit. Sos uèlhs, sols, semblàvan viure intensament, e assajàvan de legir las pensadas d’Ilcà Iang. Lo governador esperava que lo sobeiran lo questionèsse e aquela demòra, un pauc tròp longa, li quitèt lo pauc de fisança qu’aviá en se.


			« — Mos informators, diguèt l’emperaire d’una votz egala, m’an aprés que mon fidèl governador de la marca d’Anadarcò favorisa lo naissament d’una premsa autoctòna. Aquò’s vertat ? »


			Ilcà Iang sospirèt, solatjat de saber çò que li volián. Atal, èra plan aquò ! Lo jornalet caitiu d’Iloèn, paure que paure, trantolant, aviá franquit los ermasses, èra arribat fins a l’auguste cadieràs de l’emperaire ! Benlèu que la cort, qu’aviá fach silenci e que semblava lo cubar, se n’èra esmouguda, escandalisada benlèu, e qu’esperàvan coma de canhasses que lo sobeiran sonèsse la campa ?


			L’emperaire diguèt d’una votz puslèu suava :


			« — Ilcà Iang, explicatz-vos ! »


			Lo governador de la província d’Anadarcò desfelsiguèt alara los diferents fils de sa politica en ne faguèt lusir la centena. L’emperaire, après aver escotat, capegèt en silenci. Pendent que soscava, un trobaire cortesan, de raça xu, demandèt e obtenguèt l’autorisacion de pausar una question a Ilcà Iang :


			« — Aquela cacibralha, diguèt ambe cujança, vòlon far rampèl a la literatura ogà ? Vertat o non ? »


			De rires e qualques cacalasses montèron de la multitud. Ilcà Iang vesiá plan ontèra la trapèla e aquela trapèla èra pas de bon defugir. Lo temps d’un esluci, dementre lo tanare ambient l’embriagava, se pensèt que jos aquel pabalhon, qu’èra a tot prene l’embonilh del mond, tot èra pas que trapadèlas, lecas, matòlas, rets e trepets. El èra la cacilha, un pauc desemparada, un pauc resignada, que cèrca una escampa e ne tròba pas. Qué caliá respondre ?


			Ilcà Iang, desvariat, foguèt subran susprés d’ausir tornar mai la votz de l’emperaire :


			« — Soi satisfach de çò qu’as fach, Ilcà Iang, diguèt lo sobeiran perque, sens o saber benlèu, sès anat dins l’endrechièra de mapolitica. Nòstre empèri a una vocacion d’universalitat puèi que sèm lo representant del Cèl sus Iskèr e mai l’espasa de la justícia e de la patz. Un jorn enlà, nòstras bandièras, las ficarem sul bòrd de la mar granda e los reis seran nòstres subjèctes. Mas, per aquò, cal que roseguem las poténcias barbaras que nos cópan camin. Una partida de nòstras tabgàs invinciblas son, ara per ara, ocupadas a escanar la dissidéncia de las tribús xu mas, aquela operacion acabada, remontaran cap al nòrd. La guèrra que menarem contra los Azcans serà dura, plan dura. Tant que los Xu son pas a genolh vòli pas de segond front. Aquò vòl dire que nòstres cavalièrs se dévon gardar de provocar los Azcans. Cal evitar lo contacte. En revenge, veiriái d’un bon uèlh que de guerrejaires ogdús los anguèsson escarraunhar, manièra de tastar lors defensas... M’as comprés, Ilcà Iang ? Contunha ton prètz-fach. Se o cal, acordarem una pichona autonomia als Ogdús. Se vòlon un jornal, que o fàgan ; se vòlon anar traulhar la pelena dels autres que i ànen ! mas ieu o vòli pas saber. Es mestièr d’esbercar pacientament las defensas del reiaume azcan per fin que, lo moment vengut, tot s’abause al davant de nòstres esquadrons...


			— Vos ai entendut, senhor. Mas se l’Azcan, mossegat, se revira, qué me caldrà far ?


			— Res. Daissa-los cremar qualques vilatges ogdús e presenta tas excusas ».


			L’audiénça èra acabada. Ilcà Iang aprofechèt lo sieu sojorn per se far de novèlas relacions, totjorn utilas dins un mond ont l’influéncia pesava mai que lo saber. Sa tenda, la faguèt apincar de la part nòrd del recinte, aquí ont tradicionalament, los membres de sa frairiá venián, quand ne virava, alucar sos fogals. Laitrobèt lo sieu cosin Moïcar que veniá de recebre lo comandament d’una centuria. Èra un jovent afogat, un vertadièr nomada. La lectura de las grandas Gèstas ogàs l’aviá desmofat, afinat. Ambe aquò èra ambiciós. Èra plan corporat e de membres garruts mas sos uèlhs risarèls li donàvan un aire farfatèl. Son long sabre en creissent, que li batiá l’anca, amusava Ilcà que li demandava perqué rebalava pertot aquela joguina pesuga :

